**Active Collab** je web aplikacija za upravljanje projektima. Program je namenjen kompanijama i frilenserima jer olakšava saradnju između zaposlenih i ohrabruje produktivnost. Uz Active Collab se mogu pratiti projekti, delegirati zadaci i nadgledati napredak u kompaniji. Frilenseri koriste Active Collab za organizaciju svog vremena a uz pomoć mobilnih aplikacija mogu pristupiti svom radu bilo gde.

Softver ima preko 200.000 korisnika širom sveta - od malih timova i individualaca koji pružaju svoje kreativne usluge kliejntima, do Fortune 500 kompanija (Adobe, Cisco, BBC, Universal, i Nokia) i prestižnih svetskih univerziteta (Stanford i Berkley).

Osnovan je od strane Ilije Studena i Gorana Radulovića 2006. godine. Active Collab je noseći proizvod firme A51 koja je smeštena u Novom Sadu, u Srbiji. Uspeh Active Collab-a je motivisao mnoge u Srbiji da krenu sa globalnom distribucijom softvera.

Istorijat
---------

### Open source počeci

Open source verzija Active Collab-a iz 2006.
Ideja od koje je sve poteklo je besplatan proizvod, napravljen usled želje da se reše lični organizacioni problemi osnivača, a da je besplatna alternativa Basecamp-u. Open source verzija Active Collab-a je izašla na leto 2006. godine. Nakon velikog uspeha koji je došao sa njenim objavljivanjem, usledio je isto tako velik pad – zbog zatvorenog tipa razvoja softvera (bez uključivanja online zajednice) i nedostatka novca. Projekat je pretio da bude prekinut i dalji razvoj obustavljen.

Rešenje je bilo u komercijalizaciji, i fokusiranosti na uspeh novog Active Collab-a – koji ovog puta nije bio open source. Da bi se došlo do komercijalne verzije u razvoj je uloženo 20.000 $US. Prvog meseca nakon puštanja komercijalne verzije zarađeno je više od dvostruke vrednosti uloženog. Razlog tome je što se veliki broj postojećih korisnika opredelio da plati cenu licence (koja uključuje i kompletan izvorni kod softvera). Ilija je istakao da je odluka da se pređe sa open-source verzije na komercijalnu bila teška, da su slušali komentare korisnika i u jednom trenutku presekli.

### Komercijalne verzije

Prozor za gledanje zadataka Active Collab 4
Open source verzije su nosile oznaku 0.x. Prva komercijalna verzija 1.0 je puštena u Oktobru 2007. a nadogradnja 2.1 u Maju 2009. Verzija 3.1 je ponovoa izgrađena iz temelja, i puštena u Maju 2012. U to vreme je pripremljen i pušten u test fazu Active Collab Cloud servis kao evolucija proizvoda i preusmeravanje aktivnosti više ka servisima, a manje ka klasičnom licenciranom softveru.

Verzija 4.0 je puštena u Julu 2013. i donela je najveće unapređenje do tada – SaaS rešenje koje je omogućilo svim zainteresovanim korisnicima da konačno svoje poslove obavljaju iz cloud-a. Cloud verzija je dostupna na domenu manageprojects.com. U A51 su želeli da iskoriste ovaj lako pamtivi domen iako se u njemu ne brendira direktno proizvod.  Više od 25% prihoda dolazi od SaaS verzije za manje od godinu dana od kako je dostupna. 

### Novi Active Collab

  

Novi Active Collab u fokus stavlja simplifikovani i brži interfejs, te prozračan vizuelni identitet – odatle i kodno ime Feather. Umesto da se novi projekat predstavi kao peto tj. poboljšano izdanje, tim je odlučio da razvije sasvim novi Active Collab i tako pruži korisnicima brže i efikasnije korisničko iskustvo, upakovano u novi vizuelni identitet koji je u skladu sa poslednjim trendovima. 

Rad na projektu započet je u Septembru 2013. godine kao eksperiment da se Active Collab vizuelno osveži, a kako su stvari napredovale, tim je ubrzo shvatio da se platforma potencijalno može učiniti znatno jednostavnijom i lakšom za korišćenje, a da se pritom ne izgube napredne mogućnosti.

Kao frontend se koristi Angular i običan JavaScript, a na backend strani PHP, MySQL, memcached, Redis, ElasticSearch i Node.js. Osnovno pravilo za odabir tehnologija je bilo iskustvo u radu sa njima, stabilnost, i vođenje računa da kranji korisnici nemaju problema da ga host-uju.

Upotreba alata
--------------

Active Collab pruža mogućnost centralizovanog upravljanje projektima koje olakšava nalaženje aktuelnih informacija, smanjuje količinu nesporazuma uzrokovanih lošom komunikacijom, pomaže boljem raspoređivanju resursa - što sve zajedno rezultuje brže završenim projektima i opuštenijom atmosferom unutar tima.

Neke od mogućnosti koje Active Collab pruža su kreiranje i raščlanjavanje projekata na zadatke, podrška za Gantt dijagram, merenje vremena rada i kalkulisanje troškova, automatsko kreiranje faktura, pozivanje spoljnih klijenata, čuvanje svih datoteka na jednom mestu, i pisanje dokumentacije u saradnji sa timom.

Korisnici Active Collab-a imaju mogućnost izbora između dve varijante programa:

* Sopstveno host-ovanje programa, za koje se jednokratno plaća licenca i kompanija dobija izvorni kod.
* Cloud gde se plaća mesečna pretplata za korišćenje.

Kod sopstvenog host-ovanja, Active Collab se instalira na server u kompaniji te se može pristupiti preko kompanijine lokalne mreže ili interneta. Na taj način se može redovno raditi backup podataka, a sigurnost je maksimalna tako da se tu mogu držati i izuzetno poverljivi podaci. Arhitektura na kojoj radi je PHP i MySQL, što se vrlo lako instalira kako na Windows tako i na Linux operativne sisteme. Korisnici se odlučuju za ovu varijantu zbog mogućnosti skladištenja podataka na sopstvenim serverima, ali i zbog mogućnosti jednokratnog plaćanja u poređenju sa mesečnim troškovima pretplate.

Pored glavnog programa, kome se pristupa iz internet pretraživača, Active Collab je dostupan i kao iPad, iPhone, i Android  aplikacija.

Izvori
------

1. ↑  Saradnja između CoworkingSubotica i Active Collab. CoworkingSubotica.com, pristupljeno 19. 03. 2015.
2. ↑  activeCollab.com
3. ↑  Američki san i java novosadskih programera, Reportaža Radio-Televizije Vojvodina, pristupljeno 19. 03. 2015.
4. ↑  Novi web svet, B92, pristupljeno 19. 03. 2015.
5. ↑  Dot-com uspeh koji će trajati – Ilija Studen/Active Collab/A51. Dragan Varagić, pristupljeno 19. 03. 2015.
6. ↑  biZbuZZ: Šta smo naučili razvijajući i prodajući Active Collab - Ilija Studen Arhivirano 2016-03-09 na Wayback Machine-u, IT događaji, pristupljeno 19. 03. 2015.
7. ↑  Godinu dana Active Collab-a 3. Area 51 blog, pristupljeno 19. 03. 2015.
8. ↑  Ilija Studen, Active Collab: Četvrtina profita od SaaS rešenja, radimo na novoj generaciji proizvoda, Netokracija, pristupljeno 19. 03. 2015.
9. ↑  Active Collab, uz v4, konačno dostupan i kao Software as a Service, Start-it, pristupljeno 19. 03. 2015.
10. ↑  activeCollab izbacio iPad aplikaciju za SaaS korisnike, koji sada firmi donose 25% prihoda, Start-it, pristupljeno 19. 03. 2015.
11. ↑  Jednostavniji, brži, prozračniji: Upoznajte potpuno novi Active Collab – Codename Feather, Netokracija, pristupljeno 19. 03. 2015.
12. ↑  Kako smo izgradili novi Active Collab — Feather tech stack, Start-it, pristupljeno 19. 03. 2015.
13. ↑  51:Active Collab – Zlatni sponzor biZbuZZ-a Arhivirano 2016-03-04 na Wayback Machine-u, Biz BuzzA, pristupljeno 19. 03. 2015.
14. ↑  Active Collab
15. ↑  Domaća pamet: Active Collab 1.0. Arhivirano 2016-03-04 na Wayback Machine-u, IT Svet, pristupljeno 19. 03. 2015.
16. ↑  Jednostavniji, brži, prozračniji: Upoznajte potpuno novi Active Collab – Codename Feather, Netokracija, pristupljeno 19. 03. 2015.
17. ↑  Active Collab za iPhone
18. ↑  Active Collab za Android

Linkovi
-------

* Službeni sajt ((en))